Die MacGyver-mes van voertuie... | Maroela Media
Die Toyota Fortuner. Foto: Verskaf
Ek word alewig gevra: “As jy die geld gehad het, watse kar sal jy koop?”
Gewoonlik krap ek bietjie kop, en word maklik beïnvloed deur wat ook al ek die afgelope weke gery het, maar daar is een voertuig wat altyd by my opkom… die Toyota Fortuner.
In 2006 het Toyota hul nuwe sewesitplek-sportnutsvoertuig aan Suid-Afrika bekendgemaak. Dit was ŉ winskoop naby R286 000. Dit was ŉ Toyota Hilux met ŉ ander pak aan, maar die selfde enjins en aandryfstelsel.
Daar was in die verlede sportnutsvoertuie wat op hul bakkieboeties gebaseer was – dink aan Nissan se Sani en Isuzu se Frontier – maar nie een van daai het die mark op sy kop gedraai soos die Fortuner nie. Ja, aanvanklik het daar ŉ paar Fortuners op hul koppe gedraai – maar dis in ŉ japtrap opgelos en Toyota het sedertdien nie teruggekyk nie.
Toyota het in 2011 ŉ goedkoper Fortuner in die mark gebring. Die 2.5 VNT (Variable Nozzle Turbo). Dit was ŉ intreemodel-Fortuner, slegs handrat, slegs 4×2. Dit is ŉ puik voertuig. My baas was dáái tyd al my baas, en hy’t rondgery en ŉ tweedehandse 3.0 D-4D gesoek. Ek sê toe: “Nee man, kom ons kyk of ons ŉ 2.5 kan kry.”
Hy’t ŉ demo 2.5 by McCarthy Toyota Sinoville “gesteel” en hy ry hom nou nog. Desember het hulle derduisende kilometers Kaap toe gery, deur die Karoo en terug, sonder ŉ enkele probleem.
In 2015 het Toyota die huidige Fortuner bekendgestel. Sy sjiek nuwe pak is vir my baie mooier as sy voorganger. Die nuwe enjins beïndruk ook. Die sjokolade-en-swart binneruim verwar my steeds, maar ek is al gewoond daaraan.
Ek het nou al met verskeie Fortuner’s te doen gehad. My gunsteling in die reeks bly die 2.4 4×4-outomaties. Carl en Jeanette van Wiele2Wiele het in 2017 aan die Rust De Winter 4×4-Jamboree deelgeneem in ŉ 2.4. Aanvanklik was Carl skepties, maar die voertuig het hom heeltemal verbaas.
Ek het die Paasnaweek in 2017 met die 2.4 my karavaan gesleep vir die naweek, en ek bly oortuig – die 2.4 se brandstofbesparing is die minuskule kragverlies die sous werd.
ŉ Ander pel het onder my instruksie sy 2.7 Raider ingeruil op ŉ 2.4 SRX, en gedurende die maande wanneer hy baie ry, betaal die brandstofbesparing die verskil in die bakkie se paaiement. Sy beste wat hy al in sy 2.4 4×2-enkelkajuit Hilux kon doen, is 6,2 ℓ/ 100 km… dis fantasties.
Ek het wel dan ook al met die 2.8-handrat, outo, 4×2 en 4×4 gery. Maak geen fout – daar is ŉ Fortuner vir elke smaak in die mark. Daar is een model waarmee ek nog nie gery het nie… dis die reeksleidende 4.0 V6 4×4 outo. Dalk eendag.
Die ontwerp van die Fortuner is eenvoudig. Volgrootte sportnutsvoertuig op ŉ leerraam, met sewe sitplekke. Die derde ry sitplekke vou op teen die kant van die kattebak. Ek hou daarvan, want dit neem nie vloerruimte in beslag nie. Aan die binneruim is daar leersitplekke, 6 lugsakke, ABS met EBD, vastrapbeheer en ewenaarslot.
Die intreemodelle het meganiese lugreëling en die 2.8- en 4.0-modelle het klimaatbeheer. Almal het spoedbeheer en ŉ lekker klankstelsel. As jy nou ŉ nuwe Fortuner koop, kom hy selfs met WI-Fi toegerus en 15 GB-data gratis. Toyota se raakskerm-inligtingstelsels word deurlopend opgegradeer. Die 2.8 en 4.0 weergawes het onlangs navigasie bygekry. Die volgende opgradering sal waarskynlik CarPlay en Android Auto insluit.
Daar is vier enjins, twee ratkaste en twee aandryfstelsels in die reeks beskikbaar. Die 2.7-viersilinderpetrolenjin is die goedkoopste en bied billike verrigting teen die prys. Dan kom die twee diesels, 2.4 en 2.8, met sterk wringkrag en puik brandstofverbruik. Dan is daar die grootbaas, die 4.0 V6 met al die krag, al kom dit met ŉ ernstige dors wat moeilik is om te les.
Daar is twee ratkaste – albei 6-spoed, een handrat, een outo. Die handrat is vir my een van die bestes in dié segment. Sy ratverhoudings is perfek versprei sodat wegtrek en sleep so maklik is soos val in die pad. Die twee aandryfstelsels is 4×2 en 4×4. Die 4×4-model het ŉ laestrekratkas.
Ritgehalte is waar die Fortuner begin uitblink. Die rit is lekker soepel. Die kronkelvere agter waar die Hilux bladvere het, maak ŉ reuseverskil. Met die nuwe reeks enjins is die NVH (Noise Vibration and Harshness)-vlakke aansienlik verbeter. Padhouvermoë in die Fortuner is ook in die kol na my sin – en ek het al duisende kilometers in ŉ Fortuner afgelê.
Dit bring my mooi by my opsomming. Ongeag jou behoeftes, is daar ŉ Fortuner wat pas. Die Fortuner word ondersteun deur Toyota se markleidende handelaarnetwerk van 264 handelaars landwyd, groter as enige mededinger met ŉ reusemarge. Toyota bied ŉ 3 jaar-/100 000 km-waarborg met sy Fortuner en ŉ 90 000 km-diensplan.
Toyota is beroemd vir hul betroubaarheid. Wanneer ek my kinders in die kar laai en my karavaan haak, is die laaste ding waarmee ek wil sukkel, meganiese moeilikheid. Gelukkig het die Fortuner nie daai probleem nie. Toyota het sedert 2006 al 142 745 Fortuners verkoop en verkoop ŉ gemiddeld van 1 000 per maand, elke maand.
Dink bietjie aan jou behoeftes, van die school run tot vakansies in Namibië en Mosambiek – ek’s oortuig dié MacGyver-mes sal jou kan help.
Toyota Fortuner 2.7 outo 122 kW/245 Nm 10.5 ℓ/ 100 km R505 600
Toyota Fortuner 2.4 GD-6 110 kW/400 Nm 7 ℓ/ 100 km R524 800
Toyota Fortuner 2.4 GD-6 outo 110 kW/400 Nm 7,9 ℓ/ 100 km R545 300
Toyota Fortuner 2.4 GD-6 4×4 outo 110 kW/400 Nm 8,2 ℓ/ 100 km R573 200
Toyota Fortuner 2.8 GD-6 130 kW/420 Nm 7,5 ℓ/ 100 km R624 300
Toyota Fortuner 2.8 GD-6 outo 130 kW/450 Nm 8,0 ℓ/ 100 km R645 300
Toyota Fortuner 2.8 GD-6 4×4 130 kW/420 Nm 7,8 ℓ/ 100 km R692 400
Toyota Fortuner 2.8 GD-6 4×4 outo 130 kW/450 Nm 8,5 ℓ/ 100 km R713 600
Toyota Fortuner 4.0 V6 4×4 outo 175 kW/ 376 Nm 12 ℓ/ 100 km R752 300
Die reeks word gedek deur ŉ 3 jaar-/100 000 km-diensplan en 90 000 km-diensplan
Stem saam met jou, die Fortuner is ‘n yster van ‘n voertiug.
Vorige model was beter as die nuwe een. Sal myne bsie maklik omruim vir die ou 4×4 3.0.